次王仲衡尚書鹿鳴宴韻
作者：陳造
朝代：宋

paragraphs: 儒冠幾經秦，士貴始藝祖。
英儁承上意，不止工造語。
文風逮列聖，秀異彌博取。
即今再太平，比屋務稽古。
先生國元老，曩亦原夫舉。
倚相能丘索，吉甫允文武。
後生藉膏馥，掉臂雄藝圃。
豈伊鄶無譏，敢睨大國楚。
諸生觀國光，名欲簉龍虎。
初非意敢料，顧爲公所與。
蕙蘭侈芳筵，肴核富雕俎。
酒行不待醉，闔坐喜欲舞。
妙句韋白前，拭目嗟未睹。
豪氣倏賈餘，舉舉陵天宇。
懸知三千牘，去作虹霓吐。
我坐廣文氈，勤拙初不補。
看揮修月刃，穩送摶風羽。
傳燈知道尊，食蔗記荼苦。
明年公東歸，商衡傅巖雨。
附翼偕渠儂，遠臣觀所主。